# Antic Orient Pròxim

L'Antic Orient Pròxim o Antic Orient és el terme utilitzat per denominar les zones de l'Àsia occidental i del nord-est d'Àfrica on van sorgir les civilitzacions anteriors a la civilització clàssica grecoromana, i que actualment es denomina Orient Pròxim o Orient Mitjà. Per a la mateixa regió, Vere Gordon Childe va inventar la denominació Creixent Fèrtil, en definir-la com la zona on va sorgir de primer la revolució neolítica (mil·lenni VIII aC) i posteriorment la revolució urbana (mil·lenni IV aC). Són els actuals països d'Iraq, una part de l'Iran, una part de Turquia, Síria, Líban, Israel, els Territoris palestins, Jordània, Aràbia i Egipte. Cronològicament, s'entén com un període que va des de l'inici de les civilitzacions històriques, entorn del IV mil·lenni aC (en aquesta zona l'aparició de l'escriptura, les ciutats i els temples és simultània a l'edat del bronze), fins a l'expansió de l'imperi Aquemènida, al segle VI aC

## Ús del terme

El terme és àmpliament utilitzat pels especialistes en arqueologia, història antiga, art antic i egiptologia; i sol usar-se acompanyat d'altres termes geogràfics que divideixen la regió:
* Mesopotàmia: inclou l'actual Iraq. Es divideix en Baixa Mesopotàmia o Caldea (Sumèria i Babilònia) i Alta Mesopotàmia o Assíria.
* Pèrsia i Media: actual Iran, amb límits difusos amb el Caucas, l'Àsia central i l'Índia.
* Llevant: inclou els actuals Israel i els Territoris Palestins—denominats conjuntament com Canaan o Palestina—, el Líban —denominat Fenícia—, i parts de Síria (la façana marítima i la zona de Damasc) i Jordània (vall del Jordà), en ambdós casos excloent-hi la zona desèrtica que comunica amb Mesopotàmia i Aràbia.
* Aràbia preislàmica: inclou els actuals Aràbia Saudita, el Iemen i els emirats del golf Pèrsic (Oman, Bahrain, Emirats Àrabs Units, Qatar i Kuwait), amb límits difusos a la zona desèrtica de l'actual Jordània i Síria (antics regnes de Palmira, Nabateus i Petra).
* Anatòlia o Àsia Menor: la part asiàtica de l'actual Turquia (antics regnes hitites, frigis i lidis). La costa anatòlica del mar Egeu s'anomena Jònia i pertany a l'àmbit de la civilització grega. La zona europea de Turquia corresponia als antics tracis.
* Antic Egipte, identificat amb el Delta i la vall del Nil a partir d'Assuan (aigües amunt s'anomena Núbia, àmplia regió actualment compartida amb Sudan). L'Antic Egipte es dividia en Baix Egipte (delta del Nil) i Alt Egipte (vall del Nil).
Alguns acadèmics tendeixen a excloure Egipte de l'àrea com una entitat diferenciada, però les intenses relacions polítiques, econòmiques i culturals mantingudes amb tota l'àrea a partir del II mil·lenni aC, fan que aquesta segregació sigui poc habitual.

## Cronologia

La cronologia de l'Antic Orient es fonamenta en inscripcions, textos amb llistes de reis —les quals només s'han conservat parcialment— i datacions, mitjançant carboni-14, de restes orgàniques.

### Anterior al V mil·lenni aC

* Nabta Platja
* Sialk

### V mil·lenni aC

* Merimdense
* Cultura Badariana

### IV mil·lenni aC

* Cultura Naqada
* Lagash
* Sumèria: Ur, Uruk, Kix
* Susa
* Civilització protoelamita

### III mil·lenni aC

* Regne Antic d'Egipte
* Imperi elamita
* Acad: Isin, Babilònia, Larsa
* Mari
* Amorrites
* Troia (nivells de I a V).

### II mil·lenni aC

* Regne Mitjà d'Egipte
* Imperi Nou d'Egipte
* Babilònia
* Assíria
* Yamkhad
* Hitites
* Mitani
* Ishuwa
* Kizzuwatna
* Mari
* Hurrites
* Luvita
* Llevant: Ugarit, Kadesh, Megido, Regne d'Israel, Arzawa, Lukka, Troia (nivells de VI a VII).

## Bibliografia

* Mario Liverani: L'antic Orient. Editorial Crítica. ISBN 84-7423-623-1.

## Enllaços externs

* «Guia d'Història Antiga», pàgina de continguts en castellà sobre Història Antiga —molts d'POA— al lloc web de la Universitat de Saragossa.
* Informació i continguts sobre arqueologia, història i cultura (anglès), article en el lloc web d'Ancient Near East.
* Material digitalitzat procedent de diferents universitats (anglès), article en el lloc web Etana.